Document ID: 32003R0807

Κανονισμός (ΕΚ) αριθ. 807/2003 του Συμβουλίου
της 14ης Απριλίου 2003
περί προσαρμογής προς την απόφαση 1999/468/ΕΚ των διατάξεων των σχετικών με τις επιτροπές που επικουρούν την Επιτροπή στην άσκηση των εκτελεστικών αρμοδιοτήτων της, οι οποίες προβλέπονται από πράξεις του Συμβουλίου που εκδόθηκαν σύμφωνα με τη διαδικασία διαβούλευσης (ομοφωνία)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 93, 94, 269, 279, και 308,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Αφού ζήτησε τη γνώμη του Ελεγκτικού Συνεδρίου σχετικά με τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας(4),
Εκτιμώντας τα ακόλουθα:
(1) Η απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5), αντικατέστησε την απόφαση 87/373/ΕΟΚ(6).
(2) Σύμφωνα με τη δήλωση του Συμβουλίου και της Επιτροπής(7) σχετικά με την απόφαση 1999/468/ΕΚ, οι διατάξεις για τις επιτροπές που επικουρούν την Επιτροπή στην άσκηση των εκτελεστικών αρμοδιοτήτων της, οι οποίες προβλέπονται κατ' εφαρμογή της απόφασης 87/373/ΕΟΚ, θα πρέπει να προσαρμοσθούν ώστε να συμμορφωθούν με τα άρθρα 3, 4 και 5 της απόφασης 1999/468/ΕΚ.
(3) Η εν λόγω δήλωση ορίζει τις λεπτομέρειες προσαρμογής των διαδικασιών των επιτροπών, η οποία είναι αυτόματη εφόσον δεν επηρεάζει τη φύση της επιτροπής που προβλέπει η βασική πράξη.
(4) Οι προθεσμίες που καθορίζονται στις προς προσαρμογή διατάξεις πρέπει να εξακολουθήσουν να ισχύουν. Στις περιπτώσεις που δεν προβλεπόταν καμία συγκεκριμένη προθεσμία για την έκδοση των εκτελεστικών μέτρων, είναι σκόπιμο η προθεσμία αυτή να ορισθεί σε τρεις μήνες.
(5) Είναι σκόπιμο, κατά συνέπεια, να αντικατασταθούν οι διατάξεις των πράξεων που προβλέπουν την προσφυγή στη διαδικασία της επιτροπής τύπου Ι, που καθορίζεται στην απόφαση 87/373/ΕΟΚ, από τις διατάξεις που παραπέμπουν στη διαδικασία της συμβουλευτικής επιτροπής που προβλέπεται στο άρθρο 3 της απόφασης 1999/468/ΕΚ.
(6) Οι διατάξεις των πράξεων που προβλέπουν την προσφυγή στις διαδικασίες της επιτροπής τύπου ΙΙα και ΙΙβ, που καθορίζονται στην απόφαση 87/373/ΕΟΚ, πρέπει να αντικατασταθούν από τις διατάξεις που παραπέμπουν στη διαδικασία της διαχειριστικής επιτροπής που προβλέπεται στο άρθρο 4 της απόφασης 1999/468/ΕΚ.
(7) Οι διατάξεις των πράξεων που προβλέπουν την προσφυγή στις διαδικασίες της επιτροπής τύπου ΙΙΙα και ΙΙΙβ, που καθορίζονται στην απόφαση 87/373/ΕΟΚ, πρέπει να αντικατασταθούν από τις διατάξεις που παραπέμπουν στη διαδικασία της κανονιστικής επιτροπής, που προβλέπεται στο άρθρο 5 της απόφασης 1999/468/ΕΚ.
(8) Ο παρών κανονισμός αποσκοπεί αποκλειστικά στην ευθυγράμμιση των διαδικασιών επιτροπολογίας. Η ονομασία των επιτροπών που αφορούν οι διαδικασίες αυτές έχει, ενδεχομένως, τροποποιηθεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όσον αφορά τη διαδικασία της συμβουλευτικής επιτροπής, οι πράξεις που περιλαμβάνονται στον κατάλογο του παραρτήματος Ι προσαρμόζονται, σύμφωνα με το εν λόγω παράρτημα, προς τις οικείες διατάξεις της απόφασης 1999/468/ΕΚ.
Άρθρο 2
Όσον αφορά τη διαδικασία της διαχειριστικής επιτροπής, οι πράξεις που περιλαμβάνονται στον κατάλογο του παραρτήματος ΙΙ προσαρμόζονται, σύμφωνα με το εν λόγω παράρτημα, προς τις οικείες διατάξεις της απόφασης 1999/468/ΕΚ.
Άρθρο 3
Όσον αφορά τη διαδικασία της κανονιστικής επιτροπής, οι πράξεις που περιλαμβάνονται στον κατάλογο του παραρτήματος ΙΙΙ προσαρμόζονται, σύμφωνα με το εν λόγω παράρτημα, προς τις οικείες διατάξεις της απόφασης 1999/468/ΕΚ.
Άρθρο 4
Οι αναφορές στις διατάξεις των πράξεων που περιλαμβάνονται στα παραρτήματα Ι, ΙΙ και ΙΙΙ, θεωρείται ότι αφορούν τις εν λόγω διατάξεις, όπως προσαρμόζονται από τον παρόντα κανονισμό.
Οι αναφορές που τυχόν γίνονται, στον παρόντα κανονισμό, στις παλαιές ονομασίες των επιτροπών, θεωρείται ότι γίνονται στις νέες ονομασίες.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 14 Απριλίου 2003.

Labels: 10
11
15